b'\n_START_ARTICLE_\nKaukaan saha\n_START_PARAGRAPH_\nKaukaan saha on Lappeenrannassa sijaitseva UPM-Kymmene-konserniin kuuluva sahalaitos joka on yksi Suomen suurimpia. Sahan tuotantokapasiteetti oli vuonna 2013 500 000 kuutiometri\xc3\xa4 sahatavaraa vuodessa ja h\xc3\xb6yl\xc3\xa4\xc3\xa4m\xc3\xb6n 60 000 kuutiometri\xc3\xa4. Sahan ja h\xc3\xb6yl\xc3\xa4\xc3\xa4m\xc3\xb6n palveluksessa on noin 160 henkil\xc3\xb6\xc3\xa4. Tuotanto menee p\xc3\xa4\xc3\xa4asiassa puusep\xc3\xa4n- ja huonekaluteollisuuteen sek\xc3\xa4 rakentamiseen._NEWLINE_Saha perustettiin 1891 Lauritsalan sahan nimell\xc3\xa4 ja se oli T. & J. Salvesen-yhti\xc3\xb6n omistuksessa. Salvesenin Lauritsalan saha siirtyi 1916 Kaukas Oy:n omistukseen. Saha toimi Lauritsalassa aina vuoteen 1959 jolloin se siirtyi Kaukaan muiden tuotantolaitosten yhteyteen. Vuonna 1956 nykyisen sahan alueella aloitettiin ensimm\xc3\xa4isen\xc3\xa4 Suomessa sahatavaran keinokuivaus. Kaukaalle valmistui vuosina 1967\xe2\x80\x931971 Lappeenrantaan uusi sahalaitos, joka lis\xc3\xa4si sahatavaran tuotantokapasiteettia 330 000 kuutiometriin. _NEWLINE_Saha toimi vuodesta 1996 Yhtyneet Sahat Oy, Kaukaan saha nimell\xc3\xa4 ja vuonna 2000 sahan yhteydess\xc3\xa4 aloitettiin my\xc3\xb6s sahatavaran jatkojalostus. Vuodesta 2004 Kaukaan saha toimi osana UPM-Kymmene Wood Oy:t\xc3\xa4 ja vuonna 2007 kun UPM-Kymmenen saha- ja vaneriliiketoiminnat eriytettiin, Kaukaan saha tuli osaksi UPM-Kymmene Oyj:t\xc3\xa4.'